Vinna - fjármál - skóli : samþætting fjögurra námsgreina um vinnumarkaðsmál og fjármál
Þetta lokaverkefni við grunnskóladeild Kennaraháskóla Íslands byggir á samþættingu stærðfræði, lífsleikni, upplýsingatækni og bókfærslu í 9. og 10. bekk. Lokaverkefnið samanstendur af þremur þáttum; ritgerð með fræðilegri umfjöllun, verkefnum nemenda og kennsluleiðbeiningum. Verkefni nemenda miðast að því að fræða þá um grundvallaratriði vinnumarkaðsmála og fjármál unglinga þar sem þeir leysa verkefni sem meðal annars byggja á notkun Word-ritvinnslu og Excel-töflureiknis. Kennsluleiðbeiningarnar tíunda markmið hvers verkefnis og auðvelda kennurum mismunandi námsgreina fyrirlögn þeirra. Lokaverkefnið skiptist í þrjá hluta. Í fyrsta lagi er það er ritgerðin með spurningunni sem leitað er svara við; Hvernig geta unglingar öðlast skilning á grundvallarþáttum vinnumarkaðsmála? Í ritgerðinni er lögð áhersla á samþættingu námsgreina og fjallað um hvernig best er að fræða nemendur um grundvallarþætti vinnumarkaðarins ásamt því að fjalla um fjármál unglinga. Í öðru lagi fylgir ritgerðinni sérstakt hefti með 13 verkefnum ásamt aukaverkefnum þar sem vinnumarkaðsmál eru krufin til mergjar og fjármál unglinga tekin til umfjöllunar. Í þriðja lagi er hefti með kennsluleiðbeiningum með verkefnum nemenda og lausnum nokkurra þeirra. Verkefni í Excel-töflureikni eru á meðfylgjandi geisladiski. Lykilorð: Vinnumarkaðsmál, fjármál, samþætting.
Samþætting námsgreina, Stærðfræði, Lífsleikni, Upplýsingatækni, Bókfærsla, Fjármál heimilanna, Kennsluhugmyndir
Networked Digital Library of Theses and Dissertations